Z Á P I S N I C A
zo zasadnutia Obecného zastupiteľstva v Rakoviciach  
konaného dňa  30. júla 2010 

Prítomní:

Starosta obce    -     Dušan Daloš                         

Poslanci OZ     -     Ján Hevier
		        Miroslav Masár
		        Ing. Július Šmýkal	
		        
Ostatní prítomní:     Ing. Lucie Duračková – obecná kontrolórka     
		         Jarmila Chnápková – zapisovateľka
                                Janka Horylová		                    

Neprítomní:             Milan Kubík
                                Igor Zábrodský	

Program rokovania:

1.	Otvorenie zasadnutia a určenie overovateľov zápisnice
2.	Kontrola uznesení
3.	Plnenie rozpočtu obce za I. polrok 2010
4.	VZN o odpadoch
5.	Prenájom obecných strojov a zariadení
6.	Stavebné skládky v obci
7.	Rôzne

R o k o v a n i e :

Bod 1. Otvorenie zasadnutia a určenie overovateľov zápisnice.

Rokovanie obecného zastupiteľstva zahájil starosta obce p. Dušan Daloš. Starosta obce  konštatoval, že na rokovaní je prítomná nadpolovičná väčšina poslancov obecného zastupiteľstva, čím je OZ uznášaniaschopné. Ďalej starosta oboznámil prítomných poslancov s programom zasadnutia OZ, ktorý poslanci obdržali na pozvánkach. Za overovateľov zápisnice určil starosta obce poslancov p. Jána Heviera a Ing. Júliusa Šmýkala.

Bod 2. Kontrola uznesení.

Kontrolu uznesení z predchádzajúcich dvoch zasadnutí OZ previedol starosta obce p. Dušan Daloš. Konštatoval, že uznesenia z predchádzajúceho OZ boli splnené. 
U z n e s e n i e  č.  43/2010
Obecné zastupiteľstvo v Rakoviciach
k o n š t a t u j e,
že uznesenia zo zasadnutí OZ zo dňa 28.5.2010 a 21.6.2010 boli splnené.

Bod 3.  Plnenie rozpočtu obce za I. polrok 2010

Starosta obce p. Dušan Daloš otvoril ďalší bod rokovania a oboznámil poslancov s plnením rozpočtu za I. polrok 2010. Keďže na rokovaní chýbajú 2 poslanci navrhol poslanec Masár, aby sa o plnení rozpočtu rokovalo až na ďalšom zasadnutí, keď budú prítomní všetci poslanci. 
Všetci prítomní poslanci s jeho návrhom súhlasili.

U z n e s e n i e   č.  44/2010
Obecné zastupiteľstvo v Rakoviciach
b e r i e   n a   v e d o m i e
plnenie rozpočtu za I. polrok 2010.

Bod 4.  VZN o odpadoch

VZN  obce Rakovice č. 2 o likvidácií odpadov na území obce Rakovice bolo schválené dňa 12.12.2008 a je platné od 1.1.2009. Týmto nariadením obec upravuje podrobnosti o nakladaní s komunálnymi odpadmi a drobným stavebným odpadom. Je tu uvedené, ktoré zložky komunálneho odpadu obec triedi. Obec Rakovice má podpísanú zmluvu o spolupráci s oprávnenou organizáciou ENVI-PAK, a.s., Bratislava, ktorá zastupuje povinné osoby, ktoré uvádzajú na trh SR obaly a obalový materiál. Záujmom oprávnenej organizácie je zabezpečenie triedenia, zberu, prepravy, zhodnocovania a recyklácie odpadov za účelom záväzného plnenia záväzných limitov zhodnocovania a recyklácie podľa nariadenia vlády SR č. 220/2005 Z. z. Ňou sa ustanovujú záväzné limity pre rozsah zhodnocovania odpadov a pre rozsah ich recyklácie vo vzťahu k celkovej hmotnosti odpadov z obalov, ako aj za účelom preukazovania plnenia povinností ustanovených v zákone o odpadoch č. 223/2001 Z. z.  Keďže obec v jednotlivých ustanoveniach VZN uvádzala len odpady, bolo potrebné do jednotlivých ustanovení všeobecne záväzného nariadenia, kde sa spomínajú zložky komunálnych odpadov doplniť, že sa toto VZN vzťahuje aj na obaly z odpadov. Takto doplnený návrh VZN bol na úradnej tabuli pred OcÚ vyvesený dňa 12.7.2010 a na zasadnutí OZ poslancom predložený. Prítomní poslanci OZ nemali k návrhu pripomienky a poslanec Ing. Šmýkal dal návrh schváliť VZN. 

Hlasovanie:
Počet poslancov:          5
Počet prítomných poslancov:      3 
Počet prítomných poslancov pri hlasovaní:  3
Hlasovanie:   za  :          3
	          proti:        0	          
                    zdržal sa:   0

U z n e s e n i e   č. 45/2010
Obecné zastupiteľstvo v Rakoviciach
a)  r u š í   všeobecne záväzné nariadenie obce Rakovice č. 2 o likvidácií odpadov na území obce Rakovice schválené dňa 12.12.2008
b) s c h v a ľ u j e   všeobecne záväzné nariadenie obce Rakovice č. 2 o likvidácií odpadov na území obce Rakovice 

Bod 5.  Prenájom obecných strojov a zariadení

Starosta obce predniesol prítomným poslancom, že občania sa na neho obracajú s tým, že by potrebovali požičať obecnú miešačku, rebrík, prípadne krovinorez alebo kosačku. Je na uvážení a rozhodnutí poslancov, či budeme tieto obecné prístroje požičiavať alebo nie. Poslanec Ján Hevier navrhol požičiavať miešačku za 5,00 eur na 1 deň, výsuvný rebrík požičiavať bez náhrady a krovinorez a kosačku nepožičiavať vôbec. Ostatní prítomní poslanci sa jeho návrhom stotožnili a starosta dal o návrhoch hlasovať.
Hlasovanie:
Počet poslancov:          5
Počet prítomných poslancov:      3
Počet prítomných poslancov pri hlasovaní:  3
Hlasovanie:   za  :          3
	          proti:        0	           
         zdržal sa:   0

U z n e s e n i e   č.  46/2010
Obecné zastupiteľstvo v Rakoviciach
a) s c h v a ľ u j e  prenájom miešačky vo vlastníctve obce Rakovice občanom obce Rakovice a za 1 deň prenájmu miešačky je výška nájomného 5,00 eur-,
b) s c h v a ľ u j e   prenájom  hliníkového výsuvného rebríka vo vlastníctve obce Rakovice bez úhrady za prenájom,      
c)  n e s c h v a ľ u j e  zapožičiavanie ani prenájom kosačiek a krovinorezov vo vlastníctve obce Rakovice občanom obce Rakovice.         

Bod 6. Stavebné skládky v obci

Ďalej starosta obce informoval prítomných poslancov, že sa na neho obracajú občania s tým, že na verejných priestranstvách sa nachádzajú kopy stavebných materiálov, dreva a iného materiálu, ktoré na verejných priestranstvách nemajú čo robiť. Pokiaľ majú občania vydané stevbné povolenie na stavbu alebo prestavbu domov, sú tieto skládky na verejných priestranstvách len dočasne. Na to treba brať ohľad. Ale tí, čo už majú dlhšie pred domami štrk alebo iný materiál, by si ho mali schovať do dvorov. V septembri – októbri bude naša základná škola oslavovať 50 – te výročie. Do obce prídu pozvaní hostia, bývalí žiaci, pedagógovia. Určite si prejdú aj obec. Poslanec Ján Hevier navrhol, aby sa občanom, ktorí majú na verejných priestranstvách skládky, zaslali upozornenia na ich odstránenie. Ak ich neodstránia do určeného termínu, mala by obec vystaviť platobné výmery na daň za užívanie verejného priestranstva podľa VZN obce Rakovice č. 20 o dani za užívanie verejného priestranstva na území obce Rakovice. Poslanci nemali k návrhu pripomienky a jednohlasne odporučili starostovi zaslať občanom, ktorí majú na verejných priestranstvách skládky, upozornenia na ich odstránenie s termínom ich odstránenia. 
Hlasovanie:
Počet poslancov:       5
Počet prítomných poslancov:      3 
Počet prítomných poslancov pri hlasovaní:  3
Hlasovanie:   za  :          3   
	          proti:        0  
                      zdržal sa: 0 

U z n e s e n i e    č. 47/2010
Obecné zastupiteľstvo v Rakoviciach
o d p o r ú č a   s t a r o s t o v i   o b c e  
zaslať občanom, ktorí majú na verejných priestranstvách pred svojimi domami skládky stavebných alebo iných materiálov, upozornenia na ich odstránenie.  

Bod 7. Rôzne

7.1.
Starosta obce predložil prítomným poslancom žiadosť firmy Balo s.r.o., reštauračné služby, Piešťany o schválenie otváracích hodín. Od augusta 2010 bude uvedená firma nájomcom v bare PONORKA. Konateľka firmy pani Bartovicová Cecília žiada o zmenu otváracích hodín oproti schávlenému VZN aj v piatok do 03,00 hodiny ráno. Všeobecne záväzné nariadenie obce Rakovice č. 18 určuje pravidlá času predaja v obchode a času prevádzky služieb na území obce Rakovice, povinnosti podnikateľov (fyzických a právnických osôb) pri určovaní času predaja v obchode a času prevádzky služieb v prevádzkarniach a oprávnenia orgánov dozoru pri kontrole dodržiavania tohto VZN. Schvaľované bolo v mesiaci apríl minulého roku, nakoľko sme naše VZN nemali v súlade so zákonom. Bolo tam umožnené na základe žiadosti prevádzok meniť napríklad otváracie hodiny, čo nám bolo vytknuté zo strany prokuratúry. Bolo potrebné dať do VZN všeobecné podmienky, aby mali všetky prevádzky v obci rovnaké podmienky ale aj povinnosti. Bar PONORKA sa nachádza v zastavanom území obce, hneď medzi rodinnými domami, bývali tu diskotéky, hudba bola veľmi hlasno a susedia sa stále sťažovali na nadmerný nočný hluk, na neprimerané správanie hlavne tínedžerov a podobne. Preto, aby sa tomuto zamedzilo, vo VZN sa stanovilo, že prevádzkovanie zábavy, diskotéky alebo hudobnej produkcie v prevádzkarniach v obci Rakovice je povolené v sobotu v čase od 20,00 hodiny do 03,00 hodiny rannej. Poslanec Ing. Šmýkal navrhol, aby sa žiadosti nevyhovelo. Ešte nie je bar v prevádzke, nevieme aké aktivity tam bude nový prevádzkár usporadúvať. Poslanci s jeho návrhom súhlasili. Starosta dal o ňom hlasovať.  

Hlasovanie:
Počet poslancov:       5
Počet prítomných poslancov:      3 
Počet prítomných poslancov pri hlasovaní:  3
Hlasovanie:   za  :           3   
	          proti:         0  
                      zdržal sa:  0 

U z n e s e n i e    č. 48/2010
Obecné zastupiteľstvo v Rakoviciach
n e s c h v a ľ u j e
vyhovieť žiadosti firmy Balo s.r.o. Piešťany, nájomcu v Bare PONORKA, v ktorej žiada schválenie otváracích hodín, ktoré nie sú v súlade s VZN č. 18 Obce Rakovice.  

7.2.
Starosta obce informoval prítomných poslancov, že MNH v spolupráci s miestnou skupinou červeného kríža v Krakovanoch a Obecným úradom Šterusy poriadajú dňa 7. augusta so začiatkom o 14,30  hodine III. ročník Letnej opekačky obcí MNH v poľovníckom stredisku Lanka v Šterusiach. Všetci občania sú pozvaní, z jednotlivých obcí MNH bude občanov zvážať autobus.
Ďalej starosta oboznámil poslancov, že prejazd cyklotrasou mikroregiónu sa tento rok uskutoční dňa 1. septembra, tiež sú všetci občania pozvaní. 

U z n e s e n i e   č.  49/2010
Obecné zastupiteľstvo v Rakoviciach
b e r i e   n a   v e d o m i e           
informácie starostu obce o aktivitách a akciách poriadaných Mikroregiónom nad Holeškou  Rakovice.

7.3.
Starosta obce informoval prítomných poslancov, že na základe novely zákona č. 369/1990 Zb. o obecnom zriadení v znení neskorších predpisov platnej od 1.4.2010 obecné zastupiteľstvo určuje rozsah výkonu funkcie (úväzok) starostu obce na celé volebné obdobie v dostatočnom predstihu, a to najneskôr 90 dní pre komunálnymi voľbami. Voľby sú vyhlásené na 27. novembra 2010. Poslanec Masár navrhol ponechať úväzok starostu, to znamená  na plný úväzok. Starosta dal o návrhu hlasovať.

Hlasovanie:
Počet poslancov:       5
Počet prítomných poslancov:      3 
Počet prítomných poslancov pri hlasovaní:  3
Hlasovanie:   za  :           3   
	          proti:         0  
                      zdržal sa:  0 

U z n e s e n i e    č. 50/2010 
Obecné zastupiteľstvo v Rakoviciach podľa § 11 ods. 4 písm. i) zákona SNR č. 369/1990 Zb. o obecnom zriadení v znení neskorších predpisov
u r č u j e,
že vo volebnom období 2010 až 2014 bude starosta obce Rakovice vykonávať funkciu v celom rozsahu (na plný úväzok).

7.4.
V súlade s novelou zákona č. 369/1990 Zb. o obecnom zriadení a na základe zákona č. 346/1990 Zb. o voľbách do orgánov samosprávy obcí je taktiež potrebné vytvoriť volebné obvody a určiť počet poslancov na nasledujúce volebné obdobie. Poslanec Miroslav Masár navrhol vytvoriť 1 volebný obvod a určiť 5 poslancov pre nasledujúce volebné obdobie.

Hlasovanie:
Počet poslancov:       5
Počet prítomných poslancov:      3 
Počet prítomných poslancov pri hlasovaní:  3
Hlasovanie:   za  :           3   
	          proti:         0  
                      zdržal sa:  0 

U z n e s e n i e    č. 51/2010 
Obecné zastupiteľstvo v Rakoviciach
a)  v y t v á r a  na volebné obdobie 2010 až 2014 v obci Rakovice 1 volebný obvod
b)  u r č u j e   na volebné obdobie 2010 až 2014 v obci Rakovice 5 poslancov

7.5.
Poslanec Ján Hevier mal pripomienky k chodníku na cintoríne. Keď sa robil nový chodník, tak jestvujúci úzky chodník medzi hrobami – jeho ukončenie rozobrali a naspäť ho neuložili, je potrebné to dokončiť. Starosta povedal, že to dá do poriadku. Ďalej mal Ján Hevier pripomienku k tomu, že oproti obecnému úradu nefunguje miestny rozhlas. Aj táto vec je už v štádiu riešenia, starosta dal skontrolovať amplióny v celej obci. Niektoré je potrebné vymeniť. Objednali sa a ako náhle prídu, hneď sa to opraví. Ján Hevier tiež upozornil na kritický stav v kolkárni, ako keby nemala majiteľa, treba viac dbať na jej údržbu. Neporiadok býva v kolkárni aj pred ňou. Starosta sľúbil, že sa porozpráva s kolkármi. Starosta by chcel, aby sa kolkáreň zrekonštruovala, ale je potrebné vysporiadať aj susedné pozemky. Je tam približne 29 známych vlastníkov a je potrebné aby prebehlo asi 15 dedičských konaní. Zmluva na odkúpenie pozemkov od známych vlastníkov sa už pripravuje. Je vypracovaný geometrický plán. Ďalej Ján Hevier ako predseda hasičov predniesol poslancom, že je potrebné doplniť hasičskú výbavu do nového hasičského auta Iveco Dailey. Je potrebné tiež zaškoliť niekoľkých hasičov a vykonať u nich psychologické testy, aby mohli riadiť toto hasičské vozidlo. Starosta sľúbil, že zabezpečí všetko potrebné k novej hasičskej výbave a aj k zaškoleniu hasičov.  

U z n e s e n i e   č.  52/2010
Obecné zastupiteľstvo v Rakoviciach
o d p o r ú č a    s t a r o s t o v i   o b c e           
vykonať úkony potrebné k zabezpečeniu dokončeniu chodníka na cintoríne, opravy miestneho rozhlasu, doplnenie povinnej výbavy hasičského auta a zabezpečeniu vyškolenia hasičov k vedeniu hasičského auta v spolupráci s predsedom DHZ Rakovice.

7.6.
Kontrolórka Ing. Duračková sa pýtala, že určitý čas nebolo dopravné zrkadlo na svojom mieste a občania sa už sťažovali. Starosta jej povedal, že keď bola búrka a silný vietor, tak zrkadlo spadlo na zem. Bolo plné vody, muselo sa trochu vysušiť a zalepil sa rám zrkadla, lebo bol pri náraze na zem polámaný. Podarilo sa to ako tak zalepiť, zabetónoval sa stojan, ale možno pri ďalších búrkach a silnom vetre nevydrží. Občania a hlavne motoristi si veľmi naň zvykli, lebo pri zástavkách od Boroviec je zákruta a nevidno na cestu.     

 U z n e s e n i e   č.  53/2010
Obecné zastupiteľstvo v Rakoviciach
b e r i e   n a   v e d o m i e           
informácie starostu obce o dopravnom zrkadle umiestnenom pri kaviarni Ponorka. 

Nakoľko neboli vznesené žiadne iné pripomienky ani dotazy,  starosta obce p. Dušan Daloš program rokovania ukončil a poďakoval prítomným za účasť a oznámil poslancom, že konanie ďalšieho zasadnutia zastupiteľstva sa presunie na 31.8.2010.  

Overovatelia zápisnice:      Ján Hevier                          .............................................

                                Ing. Július Šmýkal             ..............................................

Zápisnicu zapísala:            Jarmila Chnápková             .............................................

                                                  Dušan   D a l o š
                                                  starosta obce